b'\n_START_ARTICLE_\nMiikan kirja\n_START_SECTION_\nHistoria\n_START_PARAGRAPH_\nPerinteisesti profeetta Miikan ajatellaan kirjoittaneen kirjan Jotamin (742-735 eaa.), Ahaan (735-715 eaa.) ja Hiskian hallintokausilla (715-687 eaa.), noin vuosina 735\xe2\x80\x93700 eaa. Miika oli yksi ensimm\xc3\xa4isi\xc3\xa4 pienist\xc3\xa4 profeetoista._NEWLINE_Nykyisin suurin osa tutkijoista on vakuuttunut siit\xc3\xa4, ett\xc3\xa4 Miika kirjoitti koko kirjan. Jotkut tutkijat laittavat kuitenkin enemm\xc3\xa4n materiaalista Miikan nimiin kuin toiset. Tutkijat ovat yleisesti yht\xc3\xa4 mielt\xc3\xa4 siit\xc3\xa4, ett\xc3\xa4 Miika kirjoitti luvut 1-3. Jotkut tutkijat katsovat, ett\xc3\xa4 luku 6 ja jotkut osat luvusta 7 ovat my\xc3\xb6s historiallisen Miikan kirjoittamia._NEWLINE_Luetellut hallintokaudet mahdollistavat Miikan toimineen profeettana enimmill\xc3\xa4\xc3\xa4n viidenkymmenen viiden vuoden aikana. Ei ole kuitenkaan todenn\xc3\xa4k\xc3\xb6ist\xc3\xa4, ett\xc3\xa4 h\xc3\xa4n olisi toiminut profeettana koko t\xc3\xa4m\xc3\xa4n ajan. Kirjan jakeissa 1:2-9 annettu viesti annettiin ennen Samarian tuhoa vuonna 721 eaa. Jeremian kirjassa oleva maininta vahvistaa h\xc3\xa4nen kytk\xc3\xb6ksens\xc3\xa4 kuningas Hiskiaan: "Juudan kuninkaan Hiskian aikana esiintyi moresetilainen profeetta Miika". Samassa yhteydess\xc3\xa4 annetaan ymm\xc3\xa4rt\xc3\xa4\xc3\xa4 Miikan saavuttaneen menestyst\xc3\xa4 puheillaan, sill\xc3\xa4 siin\xc3\xa4 kerrotaan kuningas Hiskian uskoneen h\xc3\xa4nt\xc3\xa4 ja rukoilleen Jumalalta armoa.'